google/wiki40b huggingface dataset:
Paul Tanui

Idrettskarriere

Tanui begynte å konkurrere innen terrengløp i større, nasjonale stevner i 2007-08-sesongen, og i to av løpene i KCB/Athletics Kenya Cross Country meetings kom han blant de 8 beste i juniorklassen. Han kom på 6.-plass ved det kenyanske juniormesterskapet i terrengløp i 2008. Han konkurrerte også i friidrett på bane, og løp 5000 meter på 14:19,76 ved provinsmesterskapet i juni, der han kom på 2.-plass bak Evans Mayoyo. 
Han forbedret resultatene sine i 2009-sesongen, og kom på 4.-plass i juniorklassen ved det kenyanske mesterskapet i terrengløp. Han vant deretter Nyanza South Provincial Championships, og kom på 2.-plass i juniorklassen ved det kenyanske mesterskapet i terrengløp i 2009. Dermed ble han kvalifisert til VM i terrengløp 2009. I VM kom han på 4.-plass, til tross for samme tid som bronsevinner Moses Kibet. Det kenyanske juniorlaget vant lagkonkurransen i dette verdensmesterskapet. 
I midten av 2009 flyttet han til Fukuoka i Japan, for å bli en bedre utøver, og i 2010 forbedret han sine resultater. Han løp for Kyudenko Corporation ved 100 km-stafetten New Year Ekiden i Japan, der han fikk raskeste tid på sin etappe, som var 8,3 km. Ved det kenyanske mesterskapet i terrengløp i 2010 deltok han for første gang i seniorklassen, og han vant klassen over 30 sekunder foran Lucas Rotich som kom på 2.-plass. 
De tidligere verdensmestrene Kenenisa Bekele og Zersenay Tadese stilte ikke til start ved VM i terrengløp 2010, og 19 år gamle Tanui var derfor en av kandidatene til å vinne dette mesterskapet i Bydgoszcz. Han endte imidlertid på 8.-plass individuelt, men vant gull i lagkonkurransen i sitt første VM som senior. 
Ved det kenyanske nasjonale mesterskapet og VM-uttak til VM i terrengløp 2011 kom han på 7.-plass, og ble dermed ikke med i VM. Geoffrey Mutai ble kenyansk mester dette året. Imidlertid ønsket Leonard Patrick Komon heller å løpe World Best 10K i San Juan, så Tanui fikk Komons plass i VM. I VM ble han Kenyas beste utøver, og kom på 2.-plass individuelt, to sekunder bak Imane Merga, og han vant også laggull med det kenyanske laget. Han avsluttet sesongen med 3.-plass ved terrengløpet Trofeo Alasport i Italia i mars. 
Utover i 2011 deltok han i flere friidrettsstevner på bane. Han løp 10.000 meter ved Prefontaine Classic, der han løp på 26:50,63 og kom på 4.-plass, og 2.-plass med tiden 13:04,65 på 5000 meter ved Míting Internacional d'Atletisme Ciutat de Barcelona. Han satte personlig rekord på 3000 meter i Arzana, med 7:50,88. I august deltok han på 10.000 meter ved VM i friidrett 2011, men løp over minuttet saktere enn sin egen årsbestenotering, og endte på 9.-plass. 
I begynnelsen av 2012 vant han Cross Internacional Juan Muguerza (Elgoibar Cross Country) i Spania. Han kom på 11.-plass ved Prefontaine Classic, med tiden 27:27,56.
Han deltok igjen ved VM i friidrett 2013, og kom på 3.-plass på 10.000 meter med tiden 27:22,61, bak Mo Farah og Ibrahim Jeilan. 
I 2015 fikk han en ny VM-bronse, da han kom på 3.-plass ved VM i friidrett 2015.
Han tok sølv under Sommer-OL 2016.
Missale Romanum

Missale Romanum, norsk Det romerske missale, alminnelig kalt Messeboken, er en av den vestlige (latinske) del av den katolske kirkes liturgiske bøker. Boken inneholder 1) messens samtlige tekster, 2) liturgiske anvisninger, og 3) noter til de av presten sungne delena av messen. Det foreligger i dag (2016) to gjeldende romerske missaler; dels den 2002 i utgitte, tredje offisielle utgave av Paul VIs romerske missale (de to første utgaver er fra 1970 og 1975; tredje utgave er en lett bearbeidelse), dels det romerske missale som inneholler den klassiske romerske ritus (såkalt tridentinsk ritus, siste offisielle utgave 1962).
Også i den latinske ritus, men ikke som del av hovedriten, er noen liturgier kjent henholdsvis  i og rundt Milano i Italia og i Toledo og andre deler av Spania. Der benyttes egne missaler, Missale Ambrosianum og Missale Hispano-Mozarabicum.
Cape Epic

Cape Epic (under nåværende sponsing kalt Absa Cape Epic) er en årlig 8-etappers terrengsykkel-lagritt gjennom Sør-Afrikas Western Cape. Hvert deltakende lag består av to ryttere. Cape Epic er det største fullservice terrengsykkel-etapperittet i verden og terrengsykkel-rittet med størst TV-dekning gjennom tidene. Nye ritt-traséer utformes hvert år og traséene går kun i terreng.
Cape Epic var det første terrengsykkel-etapperitt hvor UCI-poeng ble tildelt. Blant deltakerne er noen av de beste rundbaneryttere i verden, som dobbel verdenscupvinner, OL-bronsemedaljør og verdensmester Christoph Sauser, verdenscupvinner Bart Brentjens, 2006 maraton-verdensmester Ralph Naef og verdenscupmester og OL-sølvvinner José Antonio Hermida.
Cape Epic er åpen for ikke-profesjonelle ryttere. Antall deltakere er begrenset til 1 200 ryttere (600 lag) hvert år.
Kjell A. Nordström (stylist)

Mote

Nordström bodde 1982-1988 i Paris og jobbet som sjefsdesigner for Art Mode, moteredaktør for Mode Avantgarde samt frilans for Jean Paul Gaultier, Comme des Garcons, Louis Feraud og Pierre Balmain. Han flyttet til Oslo 1989, og startet i 1996 designkonseptet Baron von Bulldog.
Han stod i 2004 for lanseringen av kleskolleksjonen «Behn og Bulldog» sammen med Ari Behn, og han ble kåret til årets designer under Oslo Fashion Awards i 2005. Han har fra før av utstilt en narkoman venn på Kunstnernes hus i Oslo. Nordström mottok mye oppmerksomhet på grunn av lanseringen av den naziinspirerte kolleksjonen PROPAGANDA, bare få dager etter Holmlia-drapet.
Øvrige kjente kolleksjoner designet av Nordström for Baron von Bulldog er «Stars & Groupies», «Circus Maximus», «...being boring», «EUROPA», «the Alpha Male», «HEROES», «Eva Braun Kollektion» og «East End Boys & West End Girls».
Nordström avsluttet Baron von Bulldog-konseptet våren 2008 og startet høsten 2009 ett nytt designkonsept med navnet «Dobbermann und Dobbermann». Han startet i 2014 merket Bastards & Bluebloods og konseptet Tailor My Dog, som skreddersyr hundeklær.
Nordström var kreativ leder for Sisters In Business fra 2014-2016 og designet i denne perioden kolleksjonen «Black Rose» som bygger på idéen om «den lille sorte». Kolleksjonen ble vist i Jakobskirken, med 24 motepersonligheter som modeller. Siden 2017 designer Kjell Nordström for By BVB AS, som han driver sammen med partner Morten Ingebrethsen. By BVB lanserte høsten 2018 «The Baronette».

Hårstylist

Nordström er også kjent som hårstylist og vant Årets Frisør Norge 2000 og Årets Avantgarde Hårstylist 2001. 
Har arbeidet som frilans hårstylist for L'Oréal 2000-2008, og var kreativ leder for Spaghetti Frisør fra 1990 til 2002. Arbeidet på JOJO & Friends og var 2009 kreativ leder for SEBASTIAN Professional. Eier av salongen Nordström & Co på Steen & Strøm fra 2009-2012.

Film og teater

Nordström var kostymedesigner for skrekkfilmen Fritt vilt 1 + Fritt vilt 2 + Fritt Vilt 3 i 2007-2010 for Fantefilm.
Han har også designet kostymene til filmen Tommys Inferno (Friland Film) og Kalde Føtter (Nordisk Film) samt kortfilmene Roswell Enterprises (Friland Film) og Kubisten (You are here Film).
Nordström har også designet kostymene til Reisen Til Julestjernen (Moskus Film), Flukt (Fantefilm), Detektiv Downs (Friland Film), Doktor Proktors Prompepulver og Doktor Proktor og Tidsbadekaret (MAIPO Film).
Nordström har i 2016 arbeidet som kostymedesigner for teaterstykket «Jag Händel» (Atalante Teater Göteborg, og i 2017 for «Orlando» på Rogaland Teater.  
Nordström var i 2018 kostymedesigner for tv-produksjonen «EXIT» for NRK og Fremantle Media.
Lofoten og Vesteraalen fogderi

Lofoten og Vesteraalen fogderi (Vesteraalen og Lofotens Fogderie) var et fogderi som omfattet distriktene Vesterålen og Lofoten i Nordlandenes amt, dagens Nordland. I nord grenset det til Senjen og Tromsø fogderi og i sør til Salten fogderi.
Skrivemåten har også vært Vesterålen, Andenes og Lofoten fogderi.
Gratisbutikken

Gratisbutikk (engelsk: Free store) er et konsept der grunntanken er at man kan dele goder uten at dette behøver å koste penger. En av de første slike gratisbutikker ble startet av en gruppe hippier kalt «The Diggers» på 1960-tallet i New York. Ideen har siden da spredt seg over hele verden. 
Eksempler på gratisbutikker er «The Auroville Freestore» og «Warren Wilson College Free Store». I Norge er det tre Gratisbutikker. Den ene holder til i Trondheim og er tilknyttet alternativmiljøet på Svartlamon. Den drives på dugnad, og har eksistert i 10 år. Den andre ligger i Fredrikstad, ble åpnet 20. mai 2009 og drives av Månefestivalen.
Konseptet er at man kan hente det man trenger uten penger, eller levere det man ikke lenger har bruk for.
Microtrichia

Utbredelse

Slekten er utbredt i Sørøst-Asia.
LibreOffice Writer

LibreOffice Writer er et program i kontorprogramvaren LibreOffice, som blir utviklet av The Document Foundation. Programmets oppgave er å utføre tekstbehandling.
Programmets funksjonalitet er sammenlignbar med Microsoft Word, WordPerfect og IBM Lotus Word Pro.
Første versjon var 3.3 og ble lansert 25. januar 2011 som en fork av OpenOffice.org Writer. Siste versjon er 5.1.2 som ble lansert 7. april 2016.
Bistonina

Utseende

Middelsstore, bredvingede stjertvinger med én stjert på bakvingen. Hos hannen er mesteparten av bakvingen og den bakerste delen av forvingen skinnende blå, resten av vingene er for det meste brunsvarte. Forvingen har en oval, brunlig grop. Undersiden er brun med hvite tegninger som blant annet kan omfatte noen ringer på bakvingen.

Utbredelse

Disse artene lever i Mellom- og Sør-Amerika, fra Guatemala i nord til Minas Gerais i sør.
Flere av artene er tilsynelatende svært sjeldne og er bare kjent fra typeeksemplarene.
BSI Owls Lacrosse

BSI Owls Lacrosse (kvinner) er et lacrosselag fra Bergen stiftet i 2011. I 2012 ble laget en del av Bergen studentidrettslag (BSI). Laget består hovedsakelig av studenter i Bergen, men er også åpent for andre spillere bosatt i Bergen. Laget har sin hjemmebane på Krohnsminde idrettsplass og draktfargene er svart og hvit.
Aurelio Vidmar

Landslaget

Aurelio Vidmar spilte 44 landskamper for Australias herrelandslag. Han ble tatt ut i Australias tropp til FIFA Confederations Cup 1997 og 2001.
Gul lavspinner

Navnet

Det latinske navnet Eilema betyr omsluttet, spole, og slekten har trolig fått navnet fordi noen arter bretter eller «ruller» vingene rundt kroppen som en spole når den hviler.  Navnet lutarellum  betyr  den lille leirfargede.  På svensk heter den Ockragul lavspinnare.

Utbredelse

Gul lavspinner er utbredt i nordlige Afrika, Europa, men mangler i Storbritannia.  Den finnes i øst i den europeiske delen av Russland.
Den er funnet i Norge på kysten fra Vest-Agder, på Østlandet nordover i Gudbrandsdalen og Lærdal i Sogn og Fjordane.  Finnes i det sørlige Sverige og Finland, samt i  Danmark.

Utseende

Framvingene er ensfarget gyllen-gule, men kan ha en svak gråtone.  Bakvingene er gule i bakkanten, men gråere (mørk grå-gul) i framkanten, Bakkroppen er gulaktig grå, og gul bakerst. Vingene holdes taklagt bakover kroppen i hvile. Vingespennet er mellom 23 og  26 millimeter.
Gul lavspinner ligner litt på de andre lavspinnerne i slekten Eilema og artsbestemmelse kan være vanskelig.  For sikker artsbestemmelsen må artens genitaler undersøkes.
Lavspinnere kan forveksles med flere andre småsommerfugler, kanskje særlig en vikler eller en liten måler.  Men de kan skilles fra disse på de to duftkjertlene hunnene har like ved eggleggingsåpningen, helt bakerst på bakkroppen. Lavspinnere har også et høreorgan (Tympanalorgan) på siden av brystet (metathorax). 
Larvene er behåret med brune hår. Hårene er arrangert i dusker på hvert ledd. Disse danner rekker av hårdusker bakover kroppen.  Larvens kropp har utydelige brun-orange flekker på hvert ledd, og disse danner en dobbelt linje på larvens ryggside. Utvokst blir den ca. 2 centimeter lang.

Levevis

Gul lavspinner finnes på varme soleksponerte, steder, gjerne der det er noe sandholdig jord.  Den foretrekker litt bergknauser og åpent busksatt terreng.  Flygetiden er i juli og august.  Den er både dag- og nattaktiv. 
Hunnen legger mellom 80 og 100 egg rett på næringsplanten, eggene legges i små grupper. Etter eggleggningen dør hunnen.
Larvene lever på ulike lav, på steiner.  Den overvintrer i som halvt utvokst, i noe silkespinn, på marken.  Neste vår fortsetter den å vokse, og er utvokst i juni.   
Gul lavspinner tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der bjørnespinnerens indre og ytre organer endres. I hvilestadiet ligger puppen i en kokong larven har spunnet. Kokongen er brunaktig og ofte delvis gjennomskinnelig spunnet og består også ofte av noe av larvens hårbekledning.  Puppen klekkes etter fire uker.
Nordtrafikk

Nordtrafikk er et transportselskap som driver godstransport i Nordland og Finnmark. Selskapet har hovedkontor på Sortland.
Nordtrafikk-konsernet består i dag av følgende datterselskap: Nordtrafikk AS, Nordtrafikk Cargo AS, Transportsørvis AS, Velo Varetaxi AS, Thors Varetransport AS, NT Cargo Lofoten AS

Historie

Nordtrafikk ble stiftet i 1936 under navnet A/L Langøya Biltrafikk. Alt i 1938 ble navnet endret til A/L Vesterålens Bilruter. Seinere ble også ferjetrafikken i området overtatt av selskapet, og i 1954 ble navnet endret til Vesterålens Trafikklag AS. I 1988 fikk morselskapet navnet Nordtrafikk AS.
Nordtrafikk drev tidligere også buss-, ferge- og lokalbåttrafikk i datterselskapene Nordtrafikk Buss AS og Nordtrafikk Maritim AS, men disse selskapene ble i oktober 2006 solgt til Veolia Transport Norge. Våren 2007 ble virksomhetene i de to selskapene fusjonert med Finnmark Fylkesrederi og Ruteselskap og Helgelandske til Veolia Transport Nord. Veolia bestemte at bussdriften i Nordland skulle drives under markedsnavnet Vestfjord Buss, mens bussdriften i Troms skulle drives under markedsnavnet Hålogaland Buss. Den maritime delen av selskapet i Nordland skulle drives under markedsnavnet Helgelandske. Markedsnavnene ble etter noen år gradvis tatt ut av bruk.
Datterselskapet Nordtrafikk Cargo AS ble kjøpt opp av Nor-Express AS i 2015, som i løpet av 2018 ble en del av en større sammenslåing med transportselskapene Transportsørvis AS, Velo Varetaxi AS, Nor-Express AS og Nordtrafikk Cargo. Styret bestemte seg i begynnelsen av 2019 å endre navn på morsselskapet til Nordtrafikk AS. 
Nordtrafikk AS er eiet av privatpersonene Steinar Hansen, John Hansen, Jørgen Sollie, Tom R. Nilsen og Sylvi Adolfsen. Alle med bosted og hovedsete på Sortland.

Ledelse

Ole Lund Riber var konsernsjef fra 1987 til selskapet ble solgt. Før ´87 var Ole Lund Riber soussjef i Nordtrafikks forløper Vesterålen Trafikklag.
Nordtrafikk AS er ledet av trioen Steinar Hansen, Jørgen Sollie og Tom Rainer Nilsen. John Hansen er styrets leder (2019).
Vasilij Surikov

Liv og studier

Surikov var fra Krasnojarsk og stammet fra sibirske kosakker. Etter at han hadde fullført utdannelse i hjembyen, studerte han malerkunst i perioden 1869–1871. En av lærerne hans ved Det keiserlige kunstakademiet i St. Petersburg var Pavel Tsjistjakov. I 1877 flyttet Surikov til Moskva og slo seg ned der. Her arbeidet han den første tiden med fresker.
I 1881 ble han med i Peredvizjniki-bevegelsen. Etter at han hadde fått solgt et par historiemalerier, fikk han råd til å legge ut på studietur til Tyskland, Italia, Frankrike og Østerrike. I 1893 ble han fullverdig medlem av St. Petersburg Kunstakademi.

Historie-maler

Vasilij Surikov blir ansett som Russlands fremste maler når det gjelder historie-maleri i storformat. Hovedverkene hans er blant de mest kjente malerier i russisk malerkunst, selv om han kun laget ni store historie-malerier. Han utførte mer enn hundre portretter og mindre studier.

Trivia

Moskvas kunstinstitutt samt en gate i Moskva er oppkalt etter Surikov. I fødebyen Krasnojarsk er det reist et minnesmerke. 
I 1948 ble barndomshjemmet gjort om til museum til ære for kunstneren, der er også noen av verkene er utstilt. De
viktigste verkene finnes allikevel utstilt i Moskva, en del i Tretjakovgalleriet mens andre er i Russlands Museum.
FA-cupen 2008/09

FA-cupen 2008/09 var den 128. sesongen av den engelske FA-cupen. Finalen ble spilt 30. mai 2009 på Wembley Stadium i London, hvor Chelsea slo Everton 2–1.
Skarð

Skarð (IPA: [ˈskɛaɹ], Skår) er en fraflyttet bygd øst på Kunoy, en av Færøyene. Bygda er omgitt av steile klipper, og har sannsynligvis fått sitt navn etter et innhugg (skår) i et av de omkransende klippene, Skarðsgjógv (Skårsjuvet). Skarð ble rammet av en fiskeulykke (som følge av en overraskende snøstorm) den 23. desember 1913, da alle syv arbeidsføre menn i bygda druknet. De gjenlevende mennene var en liten gutt og en eldre mann, og innen 1919 hadde samtlige beboere i Skarð flyttet til Haraldssund, ca. 7 kilometer lengre sør på øya. I dag er all bebyggelse borte, men grunnmurene står tilbake. Like ved ruinene renner bekken Skarðsá (Skårselv) ned mot havet.
Fra Skarð er det utsikt over til Skálatoftir på Borðoy, som også er fraflyttet.
Man kan komme til Skarð via to vandrerstier. Den ene fører til bygda Kunoy via Skarðsgjógv, og er så utfordrende og bratt (stigning på 600 meter) at bare erfarne fjellgåere anbefales å gå den. Den andre går lands kysten til Haraldssund. Det er bygd et lite skur for vandrere like ved husruinene, hvor man kan finne en gjestebok og en historisk beretning om stedet.
Østerssaus

Østerssaus (kinesisk: 蚝油, pinyin: Háoyóu) er en tykk mørkebrun saus som fremstilles ved å koke østers i saltlake, soya og andre krydder. Sausen er salt og litt søtlig. Den benyttes mye i kinesisk, thailandsk og filippinsk matlaging. Den kan benyttes på lignende måte som soya til wokede grønnsaker, kjøtt og fiskeretter.
Sausen sies å ha blitt oppfunnet i 1888 av Lee Kam Sheung i Guangdong i Kina.
Wadi

Wadi (arabisk: وادي, wādī; hebraisk: ואדי, vādī) er en arabisk og hebraisk betegnelse på et elveleie i ørken eller på steppe som normalt er tørt. Tilfeldig eller årstidsavhengig intens nedbør fører gjerne til stor vannføring, ofte flom, og sterk erosjon av den løse grunnen.

Etymologi

Begrepet wādī er svært vanlig i arabiske stedsnavn. En del spanske stedsnavn fra andalusisk arabisk har wādī blitt benyttet for å bety ordinær elv, eksempel Guadalcanal fra wādī al-Qanal = «elven til stallene med forfriskninger», Guadalajara fra wādī al-hidjārah = «elven med steiner»,  eller Guadalquivir fra al-wādī al-kabīr = «den store elven». Sesongmessige elver, hyppig i sørøstlige Spania, er isteden kalt for ramblas.
Stackin Beats

Stackin Beats er et musikkalbum med Big Ice, utgitt i 2009.
Poplin

Poplin er et hardt, tett og lett tekstil vevd i toskaftsbinding med fintrådet varp og grovere veft. Det blir framstilt av bomull som ofte er mercerisert, eller av bomullsblandinger, for eksempel med polyester.
Ordet stammer fra eldre fransk papeline, og henviser til den sørfranske byen Avignon der pavene hadde sin residens i eksil 1309–1377, og der stoffet først ble framstilt.
Cisseicoraebus

Utseende

Middelsstore, avlange, blanke, mørke praktbiller, pronotum kan være bredt oransje på sidene, dekkvingene kan ha et gult eller oransje tverrbånd i den bakerste delen. Antennene er korte og tynne. Pronotum er rundet og like bredt som dekkvingene.

Utbredelse

Slekten er utbredt i Sørøst-Asia (Filippinene].
NM i svømming langbane 1999

NM i svømming langbane 1999 ble arrangert i Tøyenbadet i Oslo 8.-11. juli 1999.
Sommen (innsjø)

Limnologi og fauna

Sommen har klart, næringsfattig vann, med siktdyp på 8-10 meter. Likevel er her et høyt biologisk mangfold, først og fremst på grunn av den store artsrikdommen av fisk og sjøens mangfoldige utforming. Her finnes 22 fiskearter,  blant annet røye (Salvelinus alpinus), Sik (Coregonus fera), ørret (Salmo trutta) og Sommaströmming (Lagesild, Coregonus albula). Innsjøens røye anses som en egen art, Sommarøye. Den største røya som er fanget ble tatt i garn av John Sonnert og veide 11 kg. Foruten de forannevnte laksefisker, finnes blant annet gjedde, gjørs, abbor og lake.
Også fuglelivet rundt innsjøen er rikt, og her hekker blant annet flere fiskeørnpar.

Befolkning og trafikk

Sjøens omgivelser er tynt befolket. De største tettstedene nær Sommen er Tranås, Malexander og Sommen.
Innsjøen har gjennom årene vært trafikkert av mange dampbåter. En av disse er der fortsatt, den vedfyrte Boxholm II, som har gått på sjøen siden 1904.
Pseudodipsas

Utseende

Små stjertvinger uten tydelige stjerter på bakvingene. Oversiden er mørkbrun, men kan ha innslag av blå skjell. Undersiden er lysbrun til hvit, med brune tverrstriper og et par mørke flekker ved bakkanten av bakvingen.

Levevis

Larvene lever på ulike busker fra flere forskjellige plantefamilier.

Utbredelse

Slekten er utbredt i Australia, Ny-Guinea, New Britain og Molukkene.
Christen Christensen (forretningsmann)

Christen Christensen (født 9. september 1845 i Sandefjord, død 16. november 1923 samme sted) var en norsk forretningsmann og skipsreder. Han overtok verftet Rødtangen, senere Framnæs Mekaniske Værksted, i 1868. Christensen var sentral i oppbyggingen av hvalfangst i Antarktis og finansierte blant annet to hvalfangstekspedisjoner til Antarktis i 1892-94 («Jason»-ekspedisjonene). Christen Christensen er far til Lars Christensen, som utrustet den norske ekspedisjonen som annekterte Bouvetøya på vegne av Norge 1. desember 1927.

Bakgrunn

Christen Christensen var født i Sandefjord, og var sønn av en skipsreder. Etter en tid på kostskole i Skottland begynte han 17 år gammel på Handelsakademiet i København.

Verftseier

23 år gammel overtok han ledelsen av skipsverftet på Rødtangen i Sandefjord, etter sin mor som da var enke. Ti år senere ble Christensen eneeier av verftet. I 1892 kjøpte han Sandefjord Mekaniske Verksted, og slo dette sammen med Rødsverven til skipsbyggeriet Framnæs Mekaniske Værksted.

Hvalfangstreder

På en auksjon kjøpte Christensen firmaet Shields & Værge for småpenger. Dette selskapet hadde drevet hvalfangst og fiske i Nord-Atlanteren, men denne virksomheten hadde de siste årene gått med tap.
Christensen var kjent med at det fantes bestander av i hval i sørlige farvann. Sammen med skipperen Carl Anton Larsen utrustet han en ekspedisjon til Antarktis, for å lete etter hval og sel. Den 3. september 1892 forlot barken «Jason» Sandefjord; Carl Anton Larsen var skipper på denne første norske ekspedisjonen til Antarktis. På ferden oppdaget ekspedisjonen Robertsonøya. Larsen ville finne ut om vulkanen på øya var aktiv, så han gikk til topps på ski. Vulkanfjellet gav han navnet Mt. Christensen.
I 1897 grunnla Christensen selskapet A/S Oceana i Sandefjord sammen med forretningsmannen Carl Lindenberg, på vegne av firma Woltereck & Robertson i Hamburg i Det tyske rike. Selskapet kjøpte og bearbeidet sel- og hvalolje det handlet med skipene som Christensen eide. Oceana var den største aktøren i hvalfangsten de første årene av det 20. århundre.
Christensen grunnla i 1903 enda et selskap som skulle drive hvalfangst, nå i Nord-Atlanteren: A/S Ørnen. På skipsbyggeriet Framnæs fikk han ombygd skipet «Admiralen» til et flytende fabrikkskip. Etter å ha driftet i Grønlandshavet en kort tid, ble fabrikkskipet sendt til Antarktis høsten 1905. Nyvinningen med fabrikkskip revolusjonerte hvalfangsten, noe som på lang sikt gjorde store utslag på bestandene av storhval.
«Verkseier» Christen Christensen døde i Sandefjord i 1923, og ble gravlagt i Sandeherred.
Christensen Nunatak i Graham Land i Antarktis er oppkalt etter ham.